A4-0106/98

Euroopan parlamentin suositus neuvostolle SFOR-joukkoja seuraavasta strategiasta Bosniassa ja Hertsegovinassa

Euroopan parlamentti, joka

- ottaa huomioon Lalumièren ARE-ryhmän puolesta neuvostolle tekemän ehdotuksen suositukseksi SFOR-joukkoja seuraavasta strategiasta Bosniassa ja Hertsegovinassa (B4-1103/97),

- ottaa huomioon Euroopan unionista tehdyn sopimuksen J.7 artiklan toisen kohdan,

- ottaa huomioon työjärjestyksensä 46 artiklan 3 kohdan,

- ottaa huomioon Bonnissa 9. - 10. joulukuuta 1997 pidetyn Bosnian ja Hertsegovinan rauhansopimuksen seurantakonferenssin johtopäätökset,

- ottaa huomioon 2. joulukuuta 1997 pidetyn Naton puolustusministerikokouksen ja 16. joulukuuta 1997 pidetyn Naton ulkoministerikokouksen loppukommunikeat,

- ottaa huomioon Amsterdamin sopimuksen sisältämät Euroopan unionin turvallisuuspolitiikkaa koskevat uudet määräykset (J.7 artikla, entinen J.4),

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0106/98),

A. ottaa huomioon, että Bonnissa 9. - 10. joulukuuta 1997 pidetyn Bosnian ja Hertsegovinan rauhansopimuksen seurantakonferenssi totesi, että Bosnian ja Hertsegovinan rauhansopimukselle ja kestävälle rauhalle koko alueella ei ole vaihtoehtoja,

B. ottaa huomioon, että Bosniassa ja Hertsegovinassa on saavutettu huomattavaa edistystä rauhan ja vakauden täytäntöönpanossa, mutta että lopullisen tavoitteen eli pysyvän rauhan saavuttaminen vaatii edelleen valtavia ponnistuksia, että toimivien valtion rakenteiden ja hallintorakenteiden aikaansaaminen vaatii lisäponnistuksia, demokratisoinnin edistämistä, ihmisoikeuksien asianmukaista turvaamista, tehokkaasti ja avoimesti toimivia poliisivoimia ja oikeusvaltion periaatteiden noudattamista, sekä toimivan talouden ohjausjärjestelmän perustamista - korruption ja verojen kiertämisen vastainen taistelu mukaan lukien - ja pakolaisten ja asuinpaikoiltaan siirtymään joutuneiden paluun toteuttamista,

C. on vakuuttunut siitä, että EU:n ja kansainvälisen yhteisön avun jatkamisen ehdoksi on asetettava rauhansopimuksen ja siitä aiheutuvien velvoitteiden noudattaminen,

D. tunnustaa, että IFOR-joukkojen ja niitä seuranneiden SFOR-joukkojen läsnäolo on vaikuttanut eniten alueelliseen turvallisuuteen rauhansopimuksen allekirjoittamisen jälkeen ja että se tulee vaikuttamaan eniten jatkossakin lyhyellä ja keskipitkällä aikavälillä, jos Daytonin sopimusten siviilinäkökohtien soveltamisvauhti on edelleen niin hidas,

E. toteaa, että «yleisen turvallisuuden vaje» on vakavasti vaarantanut sopimuksen siviilipuolen täytäntöönpanoa, mikä johtuu siitä, että Bosnian rauhanoperaation sotilaallinen puoli on ollut niin jyrkästi erotettu siviilipuolesta,

F. haluaa parantaa EU:n läsnäolon johdonmukaisuutta, laatua, vaikutusta ja näkyvyyttä Bosniassa ja Hertsegovinassa,

G. pitää myönteisenä kasvavaa yksimielisyyttä sotilaallisten rauhanturvajoukkojen läsnäolon tarpeesta myös vuoden 1998 kesäkuun jälkeen, kuten ilmenee Naton suunnitelmista, jotka koskevat SFOR-joukkoja seuraavien monikansallisten joukkojen vaihtoehtoja vuoden 1998 kesäkuun jälkeen,

H. ottaa huomioon, että Amsterdamin sopimuksen uudet määräykset tekevät yhteiset eurooppalaiset turvallisuustoimet mahdollisiksi Bosniassa ja Hertsegovinassa soveltamalla Petersbergin tehtäviä koskevaa J.7 artiklan 2 kohtaa sekä rakentavaa pidättymistä koskevaa J.13 artiklaa;

1. Suosittaa, että neuvosto

a) päättää Amsterdamin sopimuksen, jossa viitataan rauhanturvaamiseen ja rauhaan pakottamiseen kriisinhallinnan yhteydessä, hengen mukaisesti yhteisistä toimista, jotka koskevat EU:n aktiivista osallistumista SFOR-joukkoja seuraaviin monikansallisiin joukkoihin vuoden 1998 kesäkuun jälkeen,

b) tekee tämän päätöksen ja pyytää WEU:ta koordinoimaan EU:n jäsenvaltioiden sotilaalliset toimet Naton suojeluksessa SFOR-joukkoja seuraavan operaation puitteissa,

c) tekee päätöksen tarkoituksenaan muuttaa Euroopan unionin sitoutuminen Bosnian ja Hertsegovinan rauhan rakentamiseen ja jälleenrakentamiseen nykyistä johdonmukaisemmaksi ja näkyvämmäksi Daytonin sopimuksen pohjalta,

d) ottaa huomioon, että seuraavien joukkojen mandaattiin on sisällytettävä asianmukainen tuki siviilipuolen täytäntöönpanolle, ja että joukkojen on oltava valmiina vastaamaan tarpeeksi tehokkaasti tapahtumiin kaikkialla Bosniassa ja Hertsegovinassa, ja että joukkoihin sisältyvien YK:n ITPF-henkilöstön (poliisien) lukumäärää on huomattavasti lisättävä, tavoitteena myös paikallisten poliisivoimien kouluttaminen,

e) varmistaa Euroopan yhteisön seurantaryhmän (ECMM) mandaatin jatkuvuus ja sen parempi hyödyntäminen; ECMM:llä on tärkeä rooli sotilaallisen tason alapuolella eli siviilipuolen täytäntöönpanossa, ja se on ainoa kentällä toimiva organisaatioryhmä, joka edustaa näkyvästi EU:ta; pyytää tässä yhteydessä neuvostoa laatimaan kokonaisarvion ECMM:n tähänastisesta roolista ja kokemuksesta ja raportoimaan Euroopan parlamentille,

f) jatkaa entiseen Jugoslaviaan kohdistuvaa aseidenvientikieltoa ja vetoaa aseita vieviin maihin, jotta ne noudattaisivat pidättyvyyttä, ja kehottaa asianomaisia hallituksia, erityisesti Yhdysvaltoja uudelleen harkitsemaan pyrkimyksiään Bosnian osapuolten uudelleenaseistamiseksi; joka tapauksessa on vältettävä kaikenlaista varustelua, joka saa aikaan uusia sotilaallisia operaatioita,

g) taivuttaa Bosnian ja Hertsegovinan päättäjät pikimmiten siihen, että miinojen tuotanto Bosniassa ja Hertsegovinassa ja vienti Bosniasta ja Hertsegovinasta estetään välittömästi,

h) varmistaa, että SFOR-joukkoja seuraaville monikansallisille joukoille annetaan tehtäväksi entistä Jugoslaviaa käsittelevän kansainvälisen rikostuomioistuimen sotarikoksista syyttämien henkilöiden kiinni ottaminen ja joukkohautojen paikallistamisessa ja esiin kaivamisessa sekä pakolaisten ja asuinpaikoiltaan siirtymään joutuneiden turvallisessa paluussa ja vähemmistöjen ja turvattomien ryhmien suojelussa avustaminen kaikilla Bosnian ja Hertsegovinan alueilla;

2. Kehottaa puhemiestään välittämään tämän suosituksen komissiolle ja neuvostolle.